open-index/open-wikipedia-markdown huggingface dataset:
Tambunsu

**Tambunsu** atau **tambusu** adaloh makanan khas dari Sumatera Barat khususnyo di daerah Kabupaten Agam. Tambusu tabuek dari usus jawi nan diisi jo adonan talua babumbu. Indak hanyo talua, tapi tambusu bisa juo diisi jo bahan lain sarupo tahu, tempe, jo kantang. 

## Bahan dan Bumbu
Bahan-bahan jo bumbu-bumbu nan digunokan untuak mambuek tambusu di antaronyo adolah usus jawi, talua, santan karambia, bawang sirah, bawang putiah, kamiri, jo lado. Talua nan digunokan untuak mambuek adonan tambusu adolah talua ayam jo talua itiak supayo adonannyo indak talampau lambiak.  

Usus nan digunokan dalam mambuek tambusu indak hanyo usus jawi, tapi bisa juo dibuek manggunokan usus kabau. Kalau mambuek tambusu manggunokan usus kabau musti dimasak labiah lamo supayo ampuak dan aromanyo indak manyangek. 

Tambusu biasonyo disajikan jo kuah gulai sahinggo disabuik **gulai tambusu**. Namun, ado juo babarapo urang atau babarapo rumah makan nan manyajikan jo kuah kalio. Kuah kalio adolah kuah gulai nan dimasak agak lamo sahinggo labiah pakek jo badadak.  

## Caro masak
Caro mambuek tambusu adolah 

# mambarasiahan usus jawi
# mangabek salah satu ujuang usus,
# maisi usus jo adonan talua nan alah diagiah bumbu-bumbu
# mangabek baliak sisi lain dari usus
# abuih lamo sampai adonan masak marato. 

Jikok alah masak tambusu akan babantuak sarupo sosis gadang baguluang -guluang. Tambusu ka dikarek-karek saukuran kiro-kiro 8 cm, siap tu dimasak baliak dalam kuah gulai supayo raso dari kuah gulai marasok ka dalam tambusu. 

Tambusu indak hanyo tanamo di Sumatera Barat sajo, tapi alah manyeba di sadoalah daerah di Indonesia. Hal sarupo itu bisa tajadi dek banyak urang Minang nan marantau dan mambuek rumah makan khas Padang di babagai daerah nan ado di Indonesia, khususnyo di Pulau Jawa. 

Di Sumatera Barat, tambusu dapek dijumpoi di acara-acara adaik Minang tatantu dan di beberapa lapau nasi nan taseba di Sumatera Barat. Harago dari tambusu tagolong maha dibandiangkan samba lainnyo dek karano proses pambuekannyo nan cukuik lamo dan susah. 

## Rujuakan
Paragede jaguang

**Paragede jaguang** marupokan makanan nan mandapek tampek khusus jo masyarakaik Padang Panjang. makanan ko bisa ditamui di sapanjang jalan lintas Sumatera Barat jo pasa-pasa di Padang Panjang. Biasonyo, panjojo paragede jaguang manjojoan makanan ko ka panumpang bus atau kendaraan umum nan malinteh di jalan  lintas Sumatera Barat. Katiko bus atau kendaraan umum baranti untuak istirahaik atau maisi bensin, banyak panjojo paragede jaguan nan naiak ka dalam untuak manjojoan galehnyo. Di Lambah Anai nan marupokan jalan lintas Padang-Bukittinggi, ado nan namonyo Pangkalan Paragede. Satiok bus atau kendaraan umum biasonyo baranti sabanta sabalum malanjuikan perjalanan. kalau dari arah Bukiktinggi-Padang bisa ditamui pangkalan paragede ado di jalan lintas di Padang Panjang.

Bahan utamo untuak mambuek paragede jaguang adolah jaguang manis, tapuang tarigu, batang saladari nan diirih, daun bawang nan diirih, marica bubuak, garam jo gulo sacukuiknyo. kudian ditambah talua, lado merah, bawang merah jo bawang putiah sacukuiknyo. Caro mambueknyo, saluruah bahan nan sasuai agaknyo dialuihan sudah tu aduak manjadi ciek adonan. Kudian adonan tu digoreng jo minyak labiah kurang salamo limo minik. Biasonyo adonan dibantuak sagadang sendok makan. Paragede jaguang ko, lamaknyo dimakan pas masih angek-angek.

## Rujuakan
Aksara Incung

**Aksara Incung** atau **Rencong** (Kurinci: *Suhat Incoung*) marupokan aksara nan alah digunokan dek urang Kurinci nan mauni dataran tinggi Jambi, Provinsi Jambi. Sacaro bahaso, *incung* aratinyo miriang atau tapancuang (dari bahaso Kurinci). Aksara Incung surang tasusun dari garih-luruih, patah tapancuang, jo malangkuang. Aksara Incung adolah paninggalan niniak muyang Kurinci Saisuak. Incung dipakai dek niniak muyang Kurinci untuak mandokumentasikan tantang sijarah, sastra, hukum adaik, jo manto-manto.

## Asa

Aksara iko marupokan sajinih dari Surek Ulu nan banyak digunokan di Sumatera bagian Selatan. Kozok malakukan pangalompokan pado Surek Ulu manjadi tigo sub-kalompok yaitu (1) Surek Incung nan digunokan di wilayah Kurinci, (2) Surek Rencong di Bengkulu jo Sumatera Selatan tamasuak Komering, Lebong, Lembak, Lintang, Ogan, Besemah, Rejang, jo Serawai, (3) Surek Lampung nan digunokan di wilayah Lampung.

## Isi Naskah
Naskah-naskah Incung pado umumnyo barisi duo hal yaitu *tembo* jo *karang mindu*. *Tembo* marupokan historiografi tradisional nan barisi kisah pajalanan jo ranji niniak muyang suatu kalompok atau klan (Kurinci: *keleu*, *luhah*). Pado umumnyo naskah-naskah *tembo* baraksara Incung ditulih pado media tanduak kabau dan tanduak kambiang. Samantaro *karang mindu* marupokan prosa barisi ratok tangih si pambuek naskah. Babeda jo naskah *tembo*, naskah *karang mindu* baraksara Incung kabanyakan ditulih pado media batuang jo karateh lamo.

Namun, ado babarapo naskah Incung nan manganduang manto-manto di dalamnyo. Manto-manto ko manganduang hal gaik, batuah, jo kiramaik. Manto marupokan bagian pantiang dalam kahidupan religi urang Kurinci. Manto digunokan untuak urusan ritual, mausia roh-roh jaek, pasambahan ka niniak muyang, ubek, sarato untuak mandapekan kakuatan gaik.Di Kurinci, naskah paliang tuo nan mamuek aksara incung adolah duo lembaran tarakhia dari naskah Undang-Undang Tanjung Tanah. Naskah iko dibuek pado abaik ka-14 M, tapi duo lembar naskah baraksara Incung tasabuik kamungkinan dibuek pado maso jauah sasudahnyo. Dan kini, naskah baraksara Incung masih bisa dipahami dek urang Kurinci walaupun jumlahnyo tabateh dek panggunoan abjaik Jawi nan kian bakambang.

## Pakambangan
Kini ko aksara incung alah mulai dipakai pado papan-papan namo sarupo instansi/kantua, jalan, gaduang dan lainnyo di Kabupaten Kurinci jo Kota Sungai Penuh.

## Rujuakan
Tugu Ayam Kukuak Balenggek

**Tugu Ayam Kukuak Balenggek** adolah sabuah tugu ayam nan barado di Kabupaten Solok, Sumatera Barat. Labiah tapeknyo, tugu ayam ko barado di jalan lintas Solok - Padang di kilometer 24, dakek dari taman Arosuka atau di mungko kantua Bupati Solok. Namo tugu ayam ko diambiak dari namo ayam kukuak balenggek. **Ayam Kukuak Balenggek** merupokan salah satu rumpun ayam lokal Indonesia  nan mempunyoi sebaran asli geografis  di Provinsi Sumatera Barat. Populasi ayam kukuak balenggek bakambang di Nagari di kecamatan payung sekaki jodoh tigo lurah Kabupaten Solok.  Ayam kukuak balenggek marupoan tipe ayam nan panyanyi di Sumatera Barat. Karakter khas ayam kukuak balenggek ko adolah suaro kukuaknyo nan merdu jo basusun-susun. Kaunikan suaro kukuak nyo didugo marupoan satu-satunyo bangso ayam nan kukuaknyo balenggek di dunia. 

## Jinih
Sapinteh bantuak ayam kukuak balenggek hampia mirip jo ayam biaso, tapi jikok diparatian bantuaknyo labiah rancak. Ciri khasnyo suaro ayam kukuak balenggek adolah mardu jo balenggek, lenggek kokok ayam ko bakisa dari anam sampai 12 lenggek. 

## Pariwisata
Pamarintah Kabupaten Solok manjadian ayam kukuak balenggek sabagai maskot samanjak 1996, hal iko dapek diliek di mungko Kantua Bupati Solok. Samanjak ado tugu ayam kukuak balenggek  masyarakaik rami mangunjungi daerah Arosuka sabagai tujuan tampek wisata. Tugu Ayam Kukuak Balenggek sangaik dijago dek pamarintah satampek sebagai destinasi wisatanyo, karano daerah tugu ayam kukuak balenggek talatak di tapi jalan tapek di arua jalan Padang jo Solok.

## Sajarah
Ayam kukuak balenggek barasa dari katurunan ayam kinantan milik Cindua Mato nan mangawini ayam hutan di Bukik Sirayuh Kecamatan Payung Sekaki hinggo bakambang biak sampai kini.

## Rujuakan
Dargah Haji Ali

**Dargah Haji Ali** adaloh situs makam nan disucian jo musajik nan talatak di sabuah pulau ketek di lapeh pantai Worli, bagian salatan Kota Mumbai, India. Tampek iko tanamo sabagai tampek mandoa dek umaik Muslim di India. Di siko, bamakam Haji Ali Shah Bukhari, tokoh tarekat nan manyiarkan Islam di Mumbai. Lataknyo nan dakek dari pusek kota mambuek objek iko tanamo pulo sabagai tampek wisata di Mumbai.

Dargah Haji Ali dibangun pado tahun 1433. Bangunannyo dibuek mode tarapuang di ateh aia. Manuruik lagendanyo, Haji Ali maningga sangkek naik haji di Makkah, tapi mayiknyo tabaok atau hanyuik ka lauik inggo sampai ka pantai di Mumbai. Tampek bangunan iko barado dipacayo sabagai tampek tadampanyo mayik Haji Ali.
## Lagenda

Dargah Haji Ali dibangun pado 1431 untuak mangana suara padagang Muslim nan kayo, Sayyed Pir Haji Ali Shah Bukhari. Barasa dari Bukhara di Uzbekistan kini, Bukhari malakuan parjalanan kaliliang dunia pado awal hinggo abaik ka-15, sabalun manatap di Mumbai kini iko. Inyo manyarahan sadoalah harato dunianyo, sabalun inyo barangkek ka Makah untuak naiak haji.

## Pamelokan

Musajik iko ditagakan pado 1431. Sajak didirian, bangunan iko hanyo duo kali kanai pelokan sacaro besar-besaran, yaitu pado 1960 jo 1964. Lataknyo nan tarapuang di tapi lauik mambuek fisik bangunan taruih-manaruih takikih dek angin garam.

Pado Oktober 2008, dilakukan panambahan bangunan, yaitu pado makam. Makam diparancak jo marmer putiah nan didatangan dari Makrana, Rajasthan, tampek asa marmer nan samo pado Taj Mahal.

## Pangunjuang

Kompleks Dargah Haji Ali manjadi tujuan ziarah dek pangunjuang Muslim maupun untuak wisata. Pangunjuang nan baziarah biasonyo mandoa di sakitar area makam jo baibadah di dalam area musajik. Saindaknyo, satiok ari ado 10.000 sampai 15.000 urang bakunjuang ka siko. Jumlah iko maningkek hinggo 20.000 sampai 15.000 pado Kamih, Jumaik, jo Ahaik. 

Pangunjuang padusi sempat ditagahan masuak area musajik dek panjago Dargah Haji Ali atau disabuik wali. Aturan iko diberlakukan pado Juni 2012. *Haji Ali for all*, garakan feminis nan ditabuah dek Bharatiya Muslim Mahila Andolan jo Bhumata Brigade manantang larangan tasabuik dan maajuan gugatan ka pangadilan ateh dasar kasetaraan gender. Pado 26 Agustus 2016, Pangadilan Tinggi Bombay mangabulan gugatan *Haji Ali for all*. Panjago Dargah Haji Ali akhianyo sacaro resmi mancabuik aturan nan managahan padusi masuak ka area musajik. Kaputusan iko balaku sajak 29 November 2016.

## Caliak pulo
* Moinuddin Chishti
* Ashraf Jahangir Semnani
* Nizamuddin Awliya
* Turabul Haq Dargah

## Rujuakan

* 

## Pautan lua
* Situs web resmi Haji Ali Dargah Trust, Mumbai.
Pantai Tan Sridano

**Pantai Tan Sridano** marupokan salah satu pantai nan ado di Pasisia Selatan, tapeknyo di Kenagarian Taluak, Kecamatan Batang Kapas. Pantai iko talatak di pasisia Samudera Hindia  Pulau Sumatera. Lataknyo strategis karano barado di jalan lintas Sumatera, sahinggo gadang paluang untuak manjadikan tampek ko objek wisata jo dikunjuangi banyak urang. Pantai Tan Sridano iko ditumbuahi banyak batang pinus, salain itu antaro batang pinus tadapek muaro ayia pasang nan manambah karancakkan pantai ko. Pantai Tan Sridano dapek dijangkau manggunokan kandaraan sakitar 40 minik dari Painan. Lokasi Pantai Tan Sridano barado di sampiang jalan lintas Sumatera bagian barat, Padang - Bengkulu, akses masuak ka pantai ko di simpang SMPN 1 Taluak.

Pantai Tan Sridano diresmikan partamo kali jo pamuko nagari basamo Bupati Pesisir Selatan, Hendra Joni, pado 23 Juli 2016. Acara ko dibantu jo Mahasiswa  KKN-PPM UNAND, acara peresmian ko diisi jo babagai kesenian tradisional. Sairiang pakambangan waktu, alah banyak sarana jo prasarana nan tabangun di pantai ko, sarupo cafe, wahana pamainan, jo lain-lain. 

Namo Tan Sridano pun ado pulo sajarahnyo, namo ko di ambiak dari namo panglimo nan bajasa bagi Nagari Taluak. 

## Sejarah Tan Sridano
Dahulu di Sumatera Barat ado 118 jumlah karajaan. Dari banyak karajaan tu, 18 karajaan barado di Kabupaten Pasisia Selatan. Diantaranyo, Karajaan Banda Sapuluah, Lumbung Ameh, Sei Nyalo, Puluik-puluik, Painan, Kesultanan Inderapura, sarato Lunang jo Silaut nan dipanggia dengan Rajo Alam. Di Karajaan Banda Sapuluah lahialah anak nan banamo Tan Sridano. Tan Sridano bagala Burhanudin. Baliau adolah Panglimo Karajaan Alam Surambi Sei Pagu nan tapak landainyo Banda Sepuluh.

Karano kekuatannyo, Tan Sridano bajasao bana kapado daerah ko. Sabab baliau alah berhasil mausia para parompak di perairan Banda Sapuluah. Baliau sabagai pambela jo ka amanan wilayah. Wakatu tu, Banda aratinyo koto dagang nan bakambang malalui perairan laut.

## Rujuakan
Mamukek

**Mamukek** adolah manangkok ikan jo pukek. sadangkan pukek artinyo jala gadang dan panjang untuak manangkok ikan. Mamukek marupokan caro tradisional nalayan di kawasan puruih dalam manangkok ikan di lauik. Subuah hari, nalayan barangkek malauik jo biduak, katiko alah manamuan tampek yang dipakiroan ado banyak ikan. Setelah itu nelayan baliak ka pantai. Nalayan manarik jala secara taratur dan bagantian. jala yang tadi di tebar ditarik oleh sapuluah urang nalayan dari duo sisi di tapi pantai. nalayan yang ado di posisi paliang nbalakang maju kamungko, samantaro yang di mungko akan barado di pasisi kaduo, demikian taruih sacaro bagantian sampai salasai. proses panarikan jala balangsuang salamo duo jam, tagantuang jauah jala di taba. hasil mamukek langsuang di jua ka masyarakat yang alah mangantri.   

## Rujukan
Puncak happy

**Puncak Happy** marupokan salah satu puncak yang ado di Guguak Sarai, Kabupaten Solok. Diagiah namo puncak happy karano dari ateh puncak happy kito bisa mancaliak hamparan bukik, jo sawah. Pamandangan ikolah yang mambuek pangunjuang mamburu tampek iko untuk bafoto, dek itu pulolah warga satampek manyabuik puncak ko jo namo puncak happy karano pas alah tibo di puncak, raso panek talapehan dek mancaliak pemandangannyo sahinggo bisa buek raso jadi labiah happy.
	Caro untuak manuju ka puncak happy butuah perjuangan dan harus acok batanyo ka warga sekitar karano tampeknyo yang lumayan terpencil dan agak tasuruak.  Dari Kota Padang manuju Guguak Sarai mambutuahan wakatu sakitar duo jam, sadangkan kalau dari Kota Sawahlunto atau Kota Solok sabagai kota yang paliang dakek dari Guguak Sarai hanyo mambutuahan wakatu tigo puluah minik. Namonyo puncak, pasti butuah usaho untuak sampai. Sangaik dianjurkan hanyo mambaok onda ka Puncak Happy karano akses jalan yang sampik, pandakian yang terjal jo banyak jalan yang balubang. Kalau misalkan indak punyo onda, pangunjuang bisa manyewa ojek yang disadioan warga satampek dengan harago Rp20.000 sampai Rp30.000 untuak bolak-baliak dari bawah sampai ka titiak dima pangunjuang harus bajalan manyusuri parak.
	Dari titiak mulai bajalan, kito akan manyusuri parak yang jalan setapaknyo alah dibuek oleh warga satampek. Sampai di puncak pangunjuang alah dinanti jo panorama pamandangan nan rancak. Salah ciek tampek tertinggi babantuak tabiang batu marupokan tampek favorit bafoto, tapi harus hati-hati dek harus agak saketek malompek jo pambateh tabiang yang indak ado. Kawasan Puncak Happy mulai terkenal karano pangaruah media sosial yang dipopulerkan dek anak-anak mudo yang ado di Solok
	
### Rujuakan
Pasa Padang Lua

**Pasa Padang Lua** talatak di Nagari Padang Lua, Kecamatan Banuhampu, Kabupaten Agam. Pasa iko didirikan pado tahun 1951. Pasa iko dibangun di ateh tanah miliak Perusahaan Jawatan Kereta Api (PJKA) nan kini diagiah namo PT. Kereta Api Indonesia (KAI). Pado saat itu banyak stasiun kareta api nan indak tapakai tanahnyo. Pasa iko memiliki tingkat perdagangan nan tinggi jo hasil pertanian dan perikanan. Mancaliak persaingan nan tinggi pemerintah daerah maagiah bantuan dana untuak didirikannya pasa inpres pado tahun 1985. 

Pasa Padang Lua sangat terkenal jo hasil bumi pertanian nan banyak, harago nan murah. Pasa iko tamasuak pasa nan rami pangunjuang. Hari pakan di Pasa Padang Lua ado duo hari, yaitu hari Kamih jo hari Ahad. Pado hari Senin pasa iko kosong, indak ado transaksi jua bali. Biasonyo banyak angkot nan baranti untuak manyari panumpang di muko Pasa Padang Lua.

Pasa Padang Lua iko pernah mengharumkan namo Provinsi Sumatera Barat di Pentas Nasional. Pasa iko mandapek harapan tigo tingkat nasional pado lomba Pasar Tradisional Tahun 2011. Pasa iko lokasinyo strategis. Pasa iko talatak di pinggia jalan lintas barat Sumatera. Dicaliak dari segi non fisik, pasa iko manguntuangkan dan mansajahterakan kehidupan masyrakat sekitar. Pasa iko dapek manciptakan lapangan pekerjaan dan marupokan aset nagari nan dapaek maningkekan pandapatan asli nagari. 

## Rujuakan
Talam ampek

## Pendahuluan
**Talam adolah** dulang yang indak bakaki. Di kecamatan Lintau Buo Utara talam digunoan untuak mambaok seserahan di acara baralek yang disabuik jo *talam ampek*. *Talam ampek* marupokan seserahan yang dibawo katiko baralek gadang sasudah pernikahan. *Talam ampek* iko dapek di sobokan di Kecamatan Lintau Buo Utara. Urang yang mambaok *talam ampek* iko biaso sanak keluarga dari pihak bako. *Talam ampek* iko biasonyo dibao urang kampuang dalam arak-arakan anak daro samo marapulai. Talam ampek iko barisi makanan-makanan. Sarupo paniaram, sikunik atau nasi kunyik, galamai, silamak dan kue-kue lain nyo. Biaso nyo isi dari talam ampek iko akan di bagi-bagian ke urang kampuang nan mambao talam selain talam ampek. *Talam ampek* iko hanyo dapek disobokan di acara baralek gadang sajo. Masyarakat disana menyebut "*talam ampek*" sebagai "*talam ompek*"

## Filosofi Talam Ampek
Nasi kuniang merupakan makanan yang harus ado dalam talam ampek, atau disabuik juo makanan inti. Nasi kuniang ko tabuek dari puluik jo kunyik. Paniaram adolah makanan pencuci muluik yang wajib ado pulo di *talam ampek*. Paniaram ko tabuek dari tapuang bareh dicampua jo gulo merah. Galamai tamasuak pulo makanan yang wajib ado di talam ampek. Galamai ko tabuek dari puluik, santan, ditambah jo kacang, saka anau, atau gulo merah.
 
Selain urang kampuang samo bako nan mambao, sanak ipar-ipar bisa juo untuak mambaok talam ampek ko. Biasonyo nan mambaok talam ampek ko disadioan makan di dakek anak daro jo marapulai. Babeda jo tamu undangan lainnyo. Biasonyo arak-arakan ndak dapek balangsuang katiko rombongan *talam ampek* alun tibo di lokasi. Mako ditungguan dulu rombangan iko tibo baru bisa diadoan arak-arakan anak *daro* jo *[[marapulai]]*. Biasonyo arak-arakan iko diiringi samo alat musik barupo talempong pacik. 

Talam ampek bukan hanya sebuah bentuk ritual dalam pernikahan, tetapi juga representasi nilai-nilai sosial, spiritual, dan simbolik yang kaya makna. Namun, seperti halnya banyak tradisi lain, Talam Ampek perlahan tergeser dari radar kepedulian generasi muda. Ibaratnya, di tengah gemerlap festival budaya dan perayaan adat yang meriah, tradisi ini justru makin meredup di tempat asalnya sendiri.

### Rujuakan
Sampayang

**Sampayang** adolah salah satu minuman herbal yang ado di Minangkabau. Sampayang iko biasonyo tabuek dari incek sampayang, incek selasih, kayu manih, batu menthol, jo gulo batu. Incek sampayang nan warnanyo coklat tuo sagadang incek buah salak, nyatonyo ubek herbal nan banyak manfaatnyo. Incek sampayang atau namo ilmiahnyo firmiana affinis biasonyo tumbuah di hutan tropis. Indak hanyo ubek batuak, incek sampayang bisa maubekan paneh dalam,  sariawan, radang tenggorokan, pusing dan mual, sakit perut, hidung terseumbat, bisa pulo untuak ubek sakik ambeyen.  

Sampayang  sampai kini masih murah dicari di Pasar Raya Padang atau di kadai-kadai masih banyak nan manjua sampayang. Harago sabungkuih sampayang saribu rupiah. Sampayang walaupun punyo harago yang murah tapi sangaik banyak khasiatnyo.  

Sampayang biasonyo dibuek katiko alah ka diminum karano caro pambuatannyo indak payah. Caro mambuek aia sampayang, sabungkuih sampayang dilatakan didalam galeh sudah itu masuakan aia abuih kadalamnyo, beko aianyo barubah jadi warna merah. Warna merah itu kalua dek ado buah sampayang jo kayu manih. Tunggu abuihan aia tadi sampai dingin baru bisa langsuang diminum. Raso dari aia tasabuik amba meskipun dalam bungkusannyo ado gulo batu tapi indak maagiah raso manih. Untuak ubek batuak biasonyo diminum duo kali sahari, kalau diminum sacaro rutin biasonyo batuak akan sacapeknyo cegak.  

## Rujukan
Pasambahan Makan Pisang Manih

**Pasambahan makan pisang manih marupokan** salah satu tradisi nan ado di minangkabau khususnyo di Kanagaria Panyangkalan Kabupaten Solok. Rangkaian prosesi pasambahannyo dilakuan di rumah mampalai nan padusi. Dalam palaksanaannyo ado babarapo caro, diantaronyo: 



# Tukang Sambah

Tukang samba marupokan urang nan manyampaian pasambahan dalam acara pasambahan. Panutur dalam proses pasambahan biasonyo para pemimpin masyarakat yang disabuik tukang ancang-ancang yang mahir basilek lidah (pandai mangecek). Biasonyo yang manjadi tukang sambah di dalam acara pasambahan marupokan kaum laki-laki.

2. Waktu pasambahan

Palaksanaan upacara makan pisang manih di minangkabau biasonyo diadoan dalam sahari sampai duo hari. Pasambahan diadoan pado siang hari. 

3. Tempat pasambahan

Tampek palaksanaan acara dilakukan di rumah calon mampalai nan padusi. Sabab di nagari Panyakalan pihak mampalai laki-lakilah nan datang karumah mampalai nan padusi untuak maminang. Kabanyakan nan ada di daerah-daerah Sumatra Barat biasonyo nan maminang pihak mampalai padusi nan datang karumah mampalai nan laki-laki.

4. Suasana Pasambahan

Katiko pasambahan suasana di rumah mampalai nan padusi harus tanang. Kasado kasibukan nan ado atau kagiatan nan ado dibarantian untuak samantaro. Bararti acara  balangsuang elok antara kaduo balah pihak.

### Rujuakan
Pakaian anak daro

**Tingkuluak tanduak adolah** beberapo jenis panutuik kapalo padusi atau tikuluak dalam budaya masyarakat Minangkabau yang bantuaknyo sarupo tanduak. Macam panutuik kapalo iko tabuek dari kain yang dibantuak manjadi selendang panjang yang kamudian dikreasikan sarupo tanduak jo duo sisi kiri samo kanannyo babantuak lancip atau runciang sarupo tanduak kabau. Jenis iko biaso digunoan dek padusi di Minangkabau untuak pertunjukan tari, upacara adat, panyambuikan tamu dan untuak mairingi pengantin dalam acara baralek. 

Sairiang bakambangnyo zaman kini tingkuluak tanduak alah dibuek dari songket yang bantuaknyo mewah. Pakaian iko merupakan suatu yang paralu dalam kalangkokan baralek di Minangkabau. Tingkuluak tanduak iko bisa dibuek batingkek ado anaknyo diateh atau dibuek salampih sajo. Bantuaknyo katiko ditingkekkan sarupo rumah gadang. Dahulunyo pakaian tikuluak tanduak ko dibedaan caro makai nyo, kalau satingkek sajo dipakai itu berarti dari urang biaso, tapi kalau alah dipakai kaduonyo mambantuak rumah gadang itu berarti yang baralek dari kalangan penghulu.

Pakaian *takuluak tanduak*  terlihat sangat mewah, karena dipadukan dengan perhiasan lain seperti kalung, selempang, ikek pinggang, gelang dan songket. Gelang dan kalung yang digunakan ialah berwarna emas, dan kalung juga tedapat warna merah pekat yang berbentuk bulat-bulat kecil yang disusun di benang yang disabuik jo kaluang rago-rago. Kalung yang di gunakan *anak daro* ini juga memiliki banyak ragam, contohnyo sajo kaluang cakiak atau laca, kaluang iko dipasang pas dipangka lihia yang bantuaknyo mencakiak lihia dengan motif butiran padi dan bagian bawahnyo ado mainan, kaluang bintang iko yang bermotif ukiran binatang biasonyo kaluang ko panjang , kaluang gadang, kaluang iko labiah gadang dan panjang, itu karano diagia namo kaluang gadang yang bermotif rumah adat . Ikek pinggang ko diagia hiasan ukiran motif tumbuh-tumbuhan dan binatang. Perhiasan pada *anak daro* ini melambangkan bahwa bundo kanduang di Minangkabau adalah yang mengurus harta dan melambangkan kekayaan wanita di Minangkabau.

Baju takuluak tanduak iko nampak mewah, karano dipaduan samo perhiasan lainyo, sarupo, galang, kaluang, ikek pinggang, dan songket untuak jadi rok nyo. Galang yang digunoan indak pulo galang sambarangan, galang iko babantuak agak gadang yang dipakai di tangan kiri samo kanan anak daro, sedangkan kaluang yang dipakai banyak ragamnyo, sarupo kaluang yang tabuek dari kayu yang alah dirubah bantuaknyo sarupo bola ketek-ketek yang disusun di banang nilon, selain itu ado juo kaluang yang sarupo bungo bungo yang disusun  dan ado pulo kaluang yang sarupo rumah gadang, kaluang iko bawarna ameh. Salain itu anak daro mamakai salempang yang tabuek dari songket yang bewarna kuniang ameh. Makasuik dari perhiasan yang dipakai anak daro iko adolah malambangkan bundo kanduang Minangkabau itu kayo dan inyo yang memegang harato pusako.

### '''Rujuakan'''
Cak rumpang

**Cak umpang marupokan** pamainan tradisional di Nagari Pauah V. Dalam pamainan cak umpang bisa di karajoan sambia duduak - duduak. Pamainan iko banyak di mainan oleh si pemain yang acok di sapo "ayah" dan maayunan kaduo kakinyo, anak disuruah duduak di atehnyo sambia manyanyian lagu "cak umpang talatu latu si Ridho Indak babaju, cak umpang kalawa lawa si Ridho indak basarawa" pamainan iko buliah di lakuan oleh laki - laki jo padusi indak ado batasan pamainnyo. Pamainan iko gunonyo untuak manyindia dan maagiah sumangaik untuak mamakai pakaiannyo karano kebanyakan anak - anak indak amuah manggunoan pakaiannyo katiko sadang bamain. 

    Pamainan iko indak paralu alok - alok yang khusus. Caro mamainannyo anak disuruah duduak di ateh kaki, kamudian mamacik kaduo tanyo sasudah itu baru diayunan dan dinyainyian lagu tadi sampai si anak tadi maraso sanang. Menurut warga setempat pamainan cak umpang meajaaan didikan kapado anak - anak caro bapakaian yang sopan. 

**Rujukan**
Cimuntu

**Si Muntu marupokan** sosok makhluk hitam, yang saluruh badannyo di tutuik ijuak, dan mamakai topeng, dan bantuknyo nampak seram. Si muntu biaso di jumpoi di acara alek nagari di Andaleh Baruk Bukik, Kecamatan Sungayang, Kabupaten Tanah Datar, Sumatera Barat. Kalau dari kota Padang kiro-kiro manampuah perjalnan 4 jam manggunoan kendaraan darat.

Pado alek nagari baragam kesenian Minangkabau banayak wak jumpoi, kayak ,tari piriang, lukah gilo, pencak silat, dan kesenian lainnyo. Indak katinggalan pulo kesenian Cimuntu, karano Cimuntu sangat unik.

Konon manuruik carito Cimuntu marupokan salah satu bantuk penyamaran para pejuang-pejuang pado maso parang. Dahulunyo Cimunto baperan pantiang mangatur taktik parang pado zaman parang Padri yang di pimpin Tuangku Imam Bonjol.

Kehadiran Cimuntu sabagai kesenian, bamulo dari pamarintah rajo pagaruyuang yang manyuruh satiap nagari untuk manghadiran karya seni daerah. Kamudian tabiklah ide pemuda-pemuda pado maso itu untuk maiduikkan baliak sosok Cimutu. Bekonyo Cimutu di arak kaliliang kampuang, manggunokan alat music pupuik batang padi. Bekonyo iriang-iriangan dimariahan samo tariakan anak-anak yang basorak: “oii muntuk… oii muntuk,”.



### Rujuakan
Pandeka

Di Minangkabau, **pandeka** adolah julukan nan malakek kapado saurang pasilek. Inyo indak sajo lihai dalam bela diri, tapi punyo pulo panguasaan ilmu. Saurang pandeka mamacik pituah "musuah pantang dicari jikok basuo pantang diilakkan".

Pandeka diambiak dari asa kato "pandai" jo "aka" dalam bahaso Minang.
Malompek paga

Pado **adaik perkawinan Minangkabau** ado saraik nan harus dipanuahi jo ditaati sabalun dilangsuangkannyo perkawinan. Di antaronyo adolah kaduo calon pangantin harus baragamo Islam, indak sadarah atau indak barasal dari suku nan samo kacuali pasukuan tu barasal dari nagari atau luhak nan babeda. Salanjutnyo urang tu dapek saliang maharagoi jo manghormati urang tuo dari kaduo balah pihak, kamudian calon marapulai (laki) harus alah punyo sumber panghasilan untuak dapek manjamin iduik kaluarganyo.

## Maminang
Adaik perkawinan Minang dalam maminang, jikok bujang jo gadih alah bakenalan atau urang tuo bakainginan maminang ciek gadih dalam rangka mancarian jodoh untuak anak kamanakannyo, mako panjajakan jo paminangan dilakuan dek urang tuo. Paminangan ko dilakuan dek mamak dari pihak padusi. Paminangan disyariat an dalam perkawinan nan wakatu palaksanaannyo diadoan sabalun balangsuangnyo akad nikah.
Pado tahap paminangan dikenal tahapan maresek nan dilakuan dek pihak padusi. 
Tahapan maresek dalam paminangan ko pihak padusi alah mambawo tando barupo cincin panando alah ditarimonyo lamaran. Salanjuiknyo tahapan parkawinan adaik nan biasonyo dilakuan salamo 2-3 hari. Sudah tu ado tahapan japuik bajangkau, makasuiknyo panjampuik an pengantin laki-laki nan dilakuan dek pihak padusi. 
Dari urutan-urutan acara perkawinan, ado perkawinan nan indak dibuliah dek adaik, yaitu perkawinan lompek paga.

## Perkawinan Lompek Paga
Perkawinan lompek paga marupokan perkawinan nan dilakuan antaro ka duo calon pengantin yang tampek daerah tingganyo babeda. Alasan dibalakuannyo adaik sarupo ko supayo manjago katurunan sarato indak tacampuanyo urang awak jo urang pandatang. Kalau alah tajadi, keluarga marapulai harus manjalani hukuman barupo mambayia pitih dando. Pitih dando ko di agiah an ka mamak untuak kaparaluan balai adaik. Dando ko diukua dari jarak tampek tingga kaduo calon pengantin dan sasuai jo kesepakatan basamo.
Misalnyo urang Nagari Koto nan Gadang, Kecamatan Payakumbuh akan babini ka urang di Nagari Padang Tarok, Kecamatan Baso. Dari jarak daerah tu, pihak kaluarga laki-laki harus mambayia pitih dando sabanyak 2 ameh sataro jo pitih kurang labiah Rp 3.500.000,00. Sarupo itu lah sala ciek tradisi nan ndak dibuliah an dek adaik di Minangkabau yaitu malompek paga. 

## Rujuakan
Rokok daun nipah

**Nipah** adolah sajenis palem nan tumbuah di lingkungan hutan bakau atau dakerah tapilawik salamoko urang tau nipah hanyo untuek mambuek katupek, kironyo bisa digunokan untuak mambuek rokok. Rokok nipah marupokan jenis kearifan lokal nan ado di nagari Minangkabau. Daun nipah digunokan untuak karate maliantiang tambakau yang maagiah karakteristik terhadap raso rokok. Sajak dulu masyarakat minangkabau alah tabiaso maisok rokok nipah 

Biasonyo pado kiniko rokok nipah diisok dek nan gaek-gaek karano pado masodulu tu rokok indak bamacam-macam mode kiniko samanjak dulu alah tabiaso maisok rokok nipah dan indak bisa maninggakan kebiaasan nan mode itu

## Rujuakan
Kalamai putiah

**Kalamai atau galamai** adolah sala ciek makanan khas ketek dari daerah Sumatera Barat jo bahan tapuang bareh katan, saka, jo santan.

Namun, urang-urang ado juo biasonyo manggunoan gulo nan biaso.

Sabuik an namo untuak makanan khas dari Minangkabau ko ado juo babeda-beda sasuai tampek tingga. Di Kabupaten Agam makanan ko disabuik kalamai, sedangkan di Kabupaten Solok jo Kabupaten Pesisir Selatan makanan ko disabuik galamai. Tapi secara kasadonyo tadanga samo juo, cuma huruf pertamonyo nan beda.

Tu kalau di daerah lain makanan sarupo iko disabuik sabagai dodol atau jenang.

Salamo ko nan takenal bana, nan namonyo kalamai atau galamai ko kabanyakan bawarna hitam nan proses pambuekannyo nan lamo mode nan dikecek an Putro dalam Liputan 6 ko. Gelamai adolah kudok an sarupo dodol nan dibuek salamo labiah dari tujuah jam di ateh tungku jo baro api sadang.

Namun, ruponyo kalamai ko nan bawarna putiah yaitu kalamai randang bareh atau kalamai putiah urang manyabuiknyo. Proses pambuekannyo ndak jauah beda jo mambuek kalamai hitam nan biaso, bedanyo kalamai putiah ko bahan utamanyo tapuang bareh harus dirandang talabiah dulu. Ado pun bahan pandukuang lainnyo antaro lain gulo biaso, santan, jo garam. 

Kalamai ko ado juo dihidangan katiko acara-acara adaik, mode baralek. Sabagian kampuang di Sumatera Barat ado juo nan mambuek kalamai ko katiko ari rayo.

Lain-lain lamak lo rasonyo kalamai putiah ko. Kalau kalamai hitam nan biaso awak tau katiko dikunyah lengket-lengket atau kenyal-kenyal, kalamai ko ndak sarupo itu. Katiko digigik rasonyo gurih dan manih juo.
Salyut 6

**Salyut 6** adolah stasiun ruang langik laweh ka anam dari rangkaian laboratorium langik laweh Uni Soviet. Stasiun langik laweh iko malangik di pado 29 September 1977. Katiko diluncuakan, stasiun ruang langik laweh iko indak mambaok kru. Baru tigo bulan kasudahannyo (Desember 1977) ado duo urang nan maisi laboratorium iko. Kosmonot iko barangkek jo roket Soyuz-26. Kasudahnyo, urang-urang iko tingga salamo 96 hari di sinan.

## Panjalehan
Salyut  6 diluncuakan mangguokan roket Proton 8K82K pado 29 September 1977. Misi lua angkaso iko manandoi parubahan stasiun biaso menjadi operasi rutin nan manggabuangkan elemen-elemen nan paliang efektif dari stasiun sabalunnnyo. 

Salyut 6 punyo hal-hal baru nan sabalunnyo indak ado di stasiun langik laweh Uni Soviet lainnyo. Walaupun mode itu, desainnyo ampia-ampia samo se sadonyo. Fitur paliang pantiang nan ado di Salyut 6 adolah panambahan *port docking* pado kaduo ujuang, di muko jo balakang sakaliguih dari stasiun ruang langik laweh iko. Panambahan *port docking* di kaduo ujuang iko mamungkinkan stasiun ruang langik laweh iko untuak malakekan duo kapa tabang langik laweh dalam wakatu nan samo. Sahinggo, kru kapa tabang langik laweh indak paralu tingga lamo bana di stasiun kapa tabang langik laweh iko. Kru indak buliah tingga labiah dari tigo bulan dek karano masiang-masiang misi langik laweh hanyo punyo pasadioan bahan baka untuak tigo bulan. Kapa tabang langik laweh modern di zaman kini alah punyo solusi untuak mangatasi masalah iko malalui caro mambaok *propelan* nan baru jo dapek pulo mambuang limbah nan kudian dihancuakan baito kapa tabang langik laweh iko *dideorbsi.*

## Sajarah
Salyut 6 dimulai dari mandapek izinnyo Mishin untuak manggunoka fasilitas program rahasia tingkek tinggi langik laweh Uni Soviet Almaz pado Desember 1973. Biro Mishin akhianyo maminjam duo konfigurasi *docking port* dari Chelomei Almaz OPS-2 untuak mamungkinkan stasiun ruang langik laweh iko maisi ulang bahan baka manggunokan kapa tabang ruang langik laweh indak baurang Progress.

## Awak kru
Stasiun ruang langik laweh iko salamo maso aktifnyo, ado 16 urang kru kosmonot nan maisinyo. Paliang lamo ado anam kru di mano misi paliang lamonyo balangsuang salamo 185 hari. Misi kru nan lamo diagiah kode jo awalan EO, sadangkan misi nan pendek diagiah kode awalan EP.

*Tanggal jo hari dalam wakatu Moskow 24-jam. Sumber:*

*Tanggal jo hari dalam wakatu Moskow 24-jam. Sumber:*

*Tanggal jo hari dalam wakatu Moskow 24-jam. Sumber:*

## Rujuakan
Skandal Enron

**Skandal Enron** adolah sarangkaian kajadian nan tajadi mulai bulan Oktober 2001 pado parusaoan energi Amerika Sarikat Enron Corporation nan manyababkan kabangkrutannyo.

## Latar balakang
Enron didirian dek Kenneth Lay pado tahun 1985 dengan manggabuangan parusaoan pipa gas Houston Natural Gas jo InterNorth. Tujuah tahun sasudah tu, Enron manjadi salah satu parusaoan padagang gas alam nan paliang gadang di Amerika Utara, salapeh Kongres maiizinan deregulasi pasar gas alam. Pado tahun 1992, Enron dipakiroan mandapek labo dari kontrak gas sanilai 122 juta dolar sabalun bungo jo pajak. Sapanjang dekade 1990an, Enron barusao untuak mandiversifikasi usaonyo jo caro mangambangan aset di bidang pambangkik listrik, pabrik karateh, inggo layanan *broadband*. Dari tahun 1990 inggo akhia tahun 1998, saham Enron naiak nilainyo inggo mancapi 311%; pado 31 Desember 2000, arago salembar saham Enron banilai 83.13 dolar dan kapitalisasi pasarnyo banilai 60 miliar dolar.

Enron mulo jatuah dek babagai sabab nan saliang manalikuang, antaro lain:
# Usao panilaian nan agresif taadok jumlah untuang-rugi (*revenue recognition*) untuak manjago dayo saiang parusaoan jo parusaoan lain di bidang nan samo;
# Pancatatan akuntansi sacaro *mark-to-mark* (*mark-to-mark accounting*) untuak kontrak jangko panjang nan kompleks;
# Panggunoan entitas nan batujuan kusus (*special purposes entities*) untuak maurus atau mandanai resiko nan ado pado aset nan tatantu, cando kasus Whitewing Associates;
# Aturan *joint venture* nan bamasalah jo CalPERS;
# Pangaturan manajemen parusaoan nan kompleks dan manggunoan banyak jaringan parantaro;
# Standar audit eksternal nan bamasalah dek firma Arthur Andersen, nan diduga punyo benturan kapantiangan jo Enron, dan komite audit internal nan indak sapanuahnyo mangawasi parusaoan walaupun diisi dek pakar di bidangnyo;
# Pamakaian metode *snowball* (malatakkan biaya proyek nan dibatalan manjadi aset) nan balabiahan;

## Rujuakan

### Daftar pustaka
* 
* 
* 
* 
* 
* 
* 
* 
*
Karak kaliang

**Karak kaliang** adolah makanan khas Minangkabau, makanan iko masuak dalam kategori karupuak tradisional babahan dasar ubi kayu atau disabuik juo singkong. Camilan khas Sumatera Barat iko bawarna kuniang dan babantuak angko dalapan. Raso camilan iko lamak dan gurih. Teksturnyo kariang, jadi cocok disantap pado saat sadang santai basamo kaluarga, baik di rumah maupun nan sadang dalam parjalanan. Ado juo daerah lain di Minangkabau nan manyabuik camilan iko jo namo kue lapan-lapan. Karak kaliang banyak dijua di barbagai suduik kota nan ado di Sumatera Barat. Sasaran camilan iko indak palanggan lokal sajo, namun alah mangarah ka wisatawan. Biasonya urang daerah lua nan pai jalan-jalan ka Sumatera Barat indak lupo mambali oleh-oleh iko sabagai buah tangan sabalun pulang ka kampuang halaman. 

Raso nan lamak dan gurih camilan iko manjadi pilihan oleh-oleh tapek para wisatawan salain karupuak sanjai. Ukuran karak kaliang nan biaso dijua ado duo ukuran, yaitu ukuran gadang sagadang ibu jari dan ukuran ketek saketek jari kalingking urang gadang. Bahan-bahan untuak mambuek karak kaliang, bahan pokok utamonyo yaitu singkong atau ubi kayu. Bumbu nan dialuikan bawang putiah, marica, garam, aia sacukuiknyo, dan minyak goreng.

## Langkah-langkah mambueknyo yaitu:
1. Partamo ubi kayu dikubak lalu dibasuah sampai barasia, kariangkan. 

2. Paruik ubi kayu jo parutan halus. Kamudian bahan nan alah diparuik tadi ditambah jo aia sacukuiknyo lalu peras sampai kalua aia patinyo.

3. Aia pati ubi kayu tadi didiamkan salamo 20 menit kamudian dibuang aianyo sahinggo diperoleh tapioka basah.

4. Ampas hasil pamarutan tadi dikariangkan sakitar sahari (indak tarlalu kariang).

5. Tapioka ditambah aia kamudian dimasak sahinggo manjadi seperti lem nan encer.

6. Campua adonan nan alah babantuak lem encer tadi jo ampas ubi dan masuakan bumbu nan alah dialuihkan tadi.

7. Kamudian cetak adonan babantuak angko 8.

8. Goreng sampai matang jo api sadang, angkek dan keringkan. Camilan siap dihidangkan dan dimakan.

## Rujuakan
Setyo Budi Hartanto

**Setyo Budi Hartanto** (lahia di Temanggung, 6 Mei 1986) adolah atlet para atletik Indonesia. Jinih atlet nan ditakuninyo adolah atlet lompek jauah. Inyo masuak ka dalam atlet difabel dek tangan kidanyo indak sampurna takah tangan manusia normal. Setyo acok manjadi pamanang dalam lomba  nasional maupun internasional. Dalam dunia Internasional inyo acok ikuik dalam kejuaraan Asian Para Games . Setyo ikuik kejuaraan-kejuaraan alah sajak tahun 2004. Banyak hadiah nan didapekan nyo, dari ameh, perak jo perungu. Dari kasado kejuaraan nan diikuikan nyo, jarak nan paliang jauah nan pernah didapekan dek Setyo adolah 7,10 meter. Itu katiko inyo tampil di final lompek jauah laki-lakiT45/46/47 Asian Para Games 2018 di Stadion Utama Gelora Bung Karno, Senayan, Jakarta. Kompetisi itu marupoan Pesta Olahraga Difabel Asia nan diikuikannyo terakhir sabalum ikuik pulo di ASEAN Para Games 2019 di Filipina.  

## Kahiduikan awal
Setyo Budi Hartanto lulus dari SMA Muhammadiyah 1 Temanggung pado tahun 2004. Amak Setyo banamo Muzaidah sarato ayahnyo banamo  Muhtarom. Kaduo urang tuo Setyo bakarajo sabagai panjua ikan asin di Pasar Selompang. 

Setyo Budi Hartanto alah lahia jo tangan kida nan cacat. Sajak ketek inyo alah didata dek dinas sosial. Setyo biasonyo hanyo bakarajo manjadi kuli cangkua nan ba upah Rp.8.000,- sahari di kampuangnyo. Pado suatu hari, katiko Setyo sadang mancangkua di sawah, tibolah patugas Dinas Sosial Kota Temanggung. Urang-urang itu maajak Setyo ka Pusat Rehabilitasi Bina Daksa dr. Suwarso di Solo. Urang tuo Setyo satuju kalau urang dinas sosial mambaoknyo ka situ. Setyo maambiak pandidikan fotografi di situ. 

Di Pusat Rehabilitasi tu Setyo acok bamain sepak bola jo anak-anak difabel lainnyo. Pado saat itulah pak Abdul Aziz nampak dan batanyo bisa olahraga apo sajo. Setyo manjawek kalau inyo bisa olahraga lompek jauah. Sajak itulah Setyo mulai serius baraja cabang olahraga para atletik.

## Prestasi
Setyo Budi Hartanto alah banyak maharumkan namo Indonesia di kancah Internasional. Barikuik adolah ajang nan pernah diikuikan dek Setyo sarato hadiah nan di dapek dek inyo.          

### Catatan kaki

## Rujuakan



### Daftar pustaka
* 

* 

* 

* 

* 

* 

* 

* 

* 

* 

* 

*
Kamuflase militer

**Kamuflase militer** adolah teknik-teknik kamuflase nan dipakai dek serdadu militer pado maso parang atau operasi di lapangan. Banyak ragam kamuflase militer nan bakambang di angkatan-angkatan basanjato di dunia, dengan corak jo kaunikannyo nan masiang-masiang.

## Sajarah
Kamuflase alah mulai dipakai sajak maso lampau. Pado maso Romawi Kuno, jinih kamuflase nan paliang umum adolah kamuflase kapa parang, cando nan dipakai dek Julius Caesar untuak maintai pantai-pantai Inggris.

Di patampuran nan baadok-adokan langsuang, pakaian adolah aspek utamo dalam kamuflase militer. Pado Parang Tujuah Tahun (1756-1763) misalnyo, pasukan Rogers' Rangers nan dipasanjatoi jo sanapan mamakai saragam bawarna abu-abu atau ijau; tradisi ko ditaruihan dek Rifle Regiments pado Parang Napoleon. Di Portugal, pasukan infanteri ringan *[[Caçadores]]* mamakai pakaian warna coklat nan mirip jo tanah dan lingkungan di sinan.

India manjadi tampek nan pantiang dalam perkembangan taktik kamuflase pakaian militer. Pado tahun 1848, Corps of Guides mulai mamakai saragam bawarna *drab* nan diimpor lansuang dari Inggris. Namun, sairiang jo makin gadangnyo angkatan parang Inggris di India, tantara di sinan mulai mamakai saragam warna khaki (asalinyo dari bahaso Urdu nan baarti "bawarna tanah"). Warna khaki mulai dipakai dek Angkatan Darat Inggris jo India mulai 1885, dan manjadi warna standar saluruah angkatan mulai Parang Boer Kaduo pado tahun 1902.

## Jinih-jinih kamuflase

### Pakaian saragam
Salah satu contoh kamuflase militer nan paliang tanamo adolah pado pakaian saragam tantara di medan parang. Saragam tempur biasonyo punyo corak nan tatantu untuak mangalabui lawan namun tetap dapek dikana dek kawan. Pado Parang Dunia Partamo, misalnyo, saragam *[[Frogskin]]* nan dipakai dek tantara Amerika Sarikat tapaso diganti dek karano talalu samo coraknyo jo pola kamuflase nan dipakai pado saragam Waffen-SS Jerman.

### Alat parang
Tank, kandaraan lapih bajo, jo kandaraan tantara di medan parang acok pulo dikamuflase untuak maindari sarangan udara dan marasioan garak pasukan.

## Rujuakan

### Daftar pustaka
*Borsarello, J.F. (1999). *Camouflage uniforms of European and NATO armies: 1945 to the present*. Atglen, PA: Schiffer Pub. ISBN 0-7643-1018-6.
Puncak batu runciang

**Puncak batu runciang** marupokan salah satu puncak yang ado di daerah Kota Sawahlunto, tapeknyo ado di Silungkang. Puncak batu runciang babantuak pabukitan yang tadiri dari *kapua jo koral*. Wisata puncak batu runciang ko manjadi wisata alam alternatip untuak para pangunjuang nan suko wisata alam nan agak manantang. Sakaligus bisa manjalajahi kaindahan dan kaunikan untuak dicaliakan ka pangunjuang. 

Untuak manuju ka puncak batu runciang indaklah sulik. Jalan masuak untuak bisa manuju ka puncak batu runciang ado di tapi jalan lintas Solok - Sawahlunto, dan puskesmas silungkanglah nan manjadi patokan jalan masuak ka puncak batu runciang.

Dari jalan masuak ka puncak batu runciang kiro-kiro bajarak 4 kilometer. Pangunjuang diarokan bahati-hati katiko malinteh di jalan iko karano jalannyo nan sampik dan berliku sahinggo bisa manyusahan pangamudi, tarutamo pangamudi oto. Masuak ka puncak batu runciang indak mambayia, pangunjuang hanyo mambayia pitih parkir masuak. Dari pintu masuak ka titiak dima pangunjuang bisa untuk mamanjek dipakiroan sajauah 500 meter. Satibo disitu, pangunjuang bisa mamiliah puncak batu runciang maa yang nio dipanjek untuk bisa bafoto tantunyo. 

Diagiah namo puncak batu runciang karano di ateh puncak ado batu-batu gadang yang runciang dan tinggi, sahinggo katiko alah tibo di ateh puncak batu runciang bisa mancaliak pamandangan rimo nan hijau. Supayo bisa sampai ka puncak batu runciang pangunjuang hanyo tingga mamanjek batu kapur jo koral ko karano runciang dan kalau indak hati-hati sangaik babahayo. Tapi, itu sadonyo pasti tabayia lunas jo pemandangan yang disadioan dek puncak batu runciang. Pangunjuang bisa bafoto juo diateh puncak ko. Kalau tampek wisata puncak batu runciang ko dikelola elok-elok  jo serius mungkin sajo destinasi wisata ko bisa basaiang jo destinasi lain yang alah ado di Sumbar. Karano kabiasaan para panikmat patualangan adolah mancari jo mangunjungi sasuatu nan baru dan indak mambosanan. 


#### Rujuakan
Soto medan

Namo kota Medan akhianyo turuik tarangkek juo ka dalam pabincangan wisata makanan nusantara. **Kota medan** ko adolah kota nan labiah dikenal makanannyo dibandingan jo wisata. Kalo awak mangecek an tentang makanan nan akan acok basingguangan jo kota medan tu surang. Kota medan nan marupokan kota tagadang ka tigo di indonesia sasudah jakarta jo surabaya, samo kota tagadang di pulau jawa ko punyo banyak kaunikan makanan surang nan mambedaan kota ko jo kota lainnyo tu. 
**[[Kota Medan|Kota medan]]** nan acok dikecek an sabagai rajo kora makanan di indonesia ko bukan indak jo alasan. Kota medan adolah kota nan dijuluki sabagai gerbang indonesia barat di mano kota ko alah dijuluki mode sajak zaman panjajahan Balando di indonesia. 
Kota nan mampunyoi palabuahan belawan sabagai pintu gerbang lauik dari bagain baraik indonesia ko marupokan palabuahan tasibuk ka duo sasudah palabuahan di jakarta di mano palabuahan ko adolah palabuahan tagadang di wilayah hindia-balando.  

## Soto Kesawan
Diantaro makanan khas medan adolah soto kesawan sajak 1950 an ko. Nan takenal bana di medan dari soto ko adolah soto udangnyo. Salain di medan soto ko alah juo manyebaran namo sampai ka babarapo panjuru kota indonesia sahinggo soto kesawan ko takanal jo soto udang. 
Soto kesawan ko kini alah dipacik dek katurunan kaduo nan dipacik dek ibu nan barasal dari katurunan jawa, ibu puni namonyo. Soto nan takenal bana di medan ko alah ado di jalan gadang di Medan. Tapi yang manjadi pusek paratian jo kunjungan urang lokal jo urang lua adolah nan talatak di jalan kesawan ko. Jalan nan mampunyoi jo mancaliak banyak carito tentang panjajahan balando sampai jo kemerdekaan. 

## Rujuakan
Kantua Walinagari Sungai Pua

Nagari **Sungai** **Pua** marupokan sala ciek nagari nan talatak di Kecamatan Sungai Pua, Kabupaten Agam. Sajak zaman panjajahan kolonial Balando, urang Nagari Sungai Pua pado umumnyo labiah sanang mancari karajo di rantau. Oleh karano itu, parantau Nagari Sungai Pua alah tasebar dima-dima jo punyo organisasi nan tastruktur disabuik Ikatan Perantau Sungai Pua (IKPS). Walaupun marantau, para parantau tu tetap manjadi warga Nagari Sungai Pua nan punyo kewajiban untuak mambangun nagari. Pambangunan di Nagari Sungai Pua alah tagolong tinggi. 

Pado umumnyo, satiok kegiatan pambangunan malibat an parantau. Contohnyo adolah pambangunan kantua wali nagari Sungai Pua, anggaran danannyo 1,3 M (65%), nan barasal dari swadaya urang-urang, sadangkan 700 juta lai (35%) barasal dari Alokasi Dana Nagari. Selain tu, pambungan fasilitas keagamaan di tiok jorong dibangun juo jo manggunoan pitih parantau. 

Manuruik data pambangunan mulai tahun 2008-2016, persentase sumber pitih pambangunan paliang banyak malalui swadaya urang nan marupokan pitih nan dikumpuaan dari parantau. Pambangunan di nagari sungai pua alah dapek tagolong rancak. Kini ko fasilitas urang alah langkok di nagari sungai pua.

Infrastruktur nagari sungai pua pado umumnyo alah rancak juo. Kaberhasilan pambangunan tersebut indak bisa dilapehan dari peran serta urang dalam kegiatan pembangunan. Parantau nan marupokan urang sungai pua nan sadang indak tingga di sungai pua ikuik juo dalam mambangun nagari sungai pua.

## Rujuakan
Patok Lele

**Patok Lele** adolah sejenis pamainan nan biasonyo dimainkan oleh anak-anak. Namun, ado juo urang gadang nan mamainkan pamainan iko. Di Sumatera Barat pamainan iko dikenal jo namo patok lele. Pamainan iko harus dimainkan di halaman tabukak dan luas. Pamainan patok lele dimainkan manggunokan kayu ketek. Kayu dipotong sapanjang satangah meter sabagai panokok. Kayu nan ciek lai dipotong sajangka, nan disabuik “anak patok lele”.

Ujuang kayu nan ado di ateh tanah dipukul hinggo melenting ka ateh, kamudian dipukul babarapo kali sasuai kamampuan. Kamudian dipukul sacaro horizontal ka mungko, pihak lawan akan manjago agar anak patok lele dapek ditangkok.

Pamainan iko buliah dimainkan ciek lawan ciek, buliah juo jo tim. Pamain partamo mamukul anak patok lele nan dilatakan disabuah lubang ketek ditanah. Kamudian dipukul sajauah mungkin dan jan sampai tatangkok jo tim lawan. Jikok anak patok lele tatangkok, mako lawan mandapek poin. Jikok manangkok jo duo balah tangan, nilainyo limo. Jikok jo tangan kiri, nilainyo sapuluah. Jikok jo tangan kanan, nilainyo limo baleh. Tim lawan kamudian malempar anak patok lele sampai manganai induak patok lele nan dilatakan pamain partamo dilubang tanah. Jikok tim lawan berhasil manganai induak patok lele, pamain nan mamukul anak patok lele tadi dianggap kalah. 



## Rujuakan